મંગળવારે રાત્રે આણંદમાં બનેલા ચકચારી બનાવમાં પોલીસ સ્ટેશનની નજીક આવેલા ફૂટપાથ પરથી જ સાત વર્ષની માસૂમ બાળકીનું અપહરણ થયું હોવાની ઘટના પોલીસ ચોપડે નોંધાઈ છે. બાળકીની પ્રાથમિક તબીબી તપાસમાં બાળકી સાથે દુષ્કર્મ થયું હોવાની આશંકા લાગતાં તેને વધુ તપાસ માટે કરમસદની હોસ્પિટલમાં ખસેડવામાં આવી છે. આ ઘટના અંગે જાણવા મળતી પ્રાથમિક માહિતી અનુસાર, મંગળવારે રાત્રે આશરે સાડા નવ વાગ્યાના સુમારે આણંદ સિટી પોલીસ મથકની સામે આવેલા ફૂટપાથ પર પોતાની માતા સાથે સૂઈ રહેલી સાત વર્ષની બાળકીનું કોઈ અજાણ્યા શખ્સે અપહરણ કર્યું હતું.